217.100

Ordinaziun davart il register funsil en il chantun Grischun (OCRF)

dals 20-10-2014 (versiun dals 01-01-2025)

sa basond sin l'art. 45 da la constituziun chantunala1)

relaschada da la regenza ils 20 d'october 2014

1. Disposiziuns generalas

Cumpetenza

Art.  1 1 Il post da surveglianza è il departament d'economia publica e fatgs socials.

2 Il post spezialisà è l'inspecturat dal register funsil e register da commerzi.

Reuniun da pliras vischnancas ad in circul da register funsil

Art.  2 1 La dumonda da reunir pliras vischnancas ad in circul da register funsil sto vegnir inoltrada al post spezialisà.

2 Il   post   spezialisà   coordinescha   il   conclus   correspundent   cun   l'approvaziun   dals statuts tenor la lescha da vischnancas2).

Communicaziun da l'elecziun

Art.  3 1 Il circul da register funsil communitgescha al post da surveglianza l'elecziun da las administraturas e dals administraturs dal register funsil sco er da las substituziuns.

Excepziuns concernent l'attest da qualificaziun

Art.  4 1 Excepziuns concernent l'elecziun da persunas senza attest da qualificaziun vegnan concedidas mo, sch'igl è garantì ch'il register funsil vegnia manà confurm a l'urden cun  notariat.  Las  excepziuns  vegnan  da  princip  concedidas  sut   la  cundiziun  che l'attest da qualificaziun vegnia fatg entaifer in termin adequat.

1) DG 110.100 2) DG 175.050 * tabellas da las modificaziuns a la fin dal relasch

1

217.100

2 Il circul da register funsil sto inoltrar al post spezialisà la dumonda per in'excepziun avant l'elecziun da la persuna.

Renconuschientscha d'attests equivalents

Art.  5 1 Sco equivalents a l'attest da qualificaziun chantunal vegnan renconuschids diploms da master en dretg cun pratica en ils secturs giuridics correspundents sco er attests che autoriseschan da manar il register funsil d'auters chantuns.

2 Las dumondas da laschar renconuscher attests equivalents ston vegnir inoltradas a temp al post spezialisà.

Curs

Art.  6 1 Ils circuls da register funsil ston trametter sin lur custs las administraturas ed ils administraturs dal register funsil sco er las substituziuns a curs d'instrucziun dal post spezialisà.

2. Gestiun dal register funsil

Lingua da l'annunzia al register funsil

Art.  7 1 Las annunzias al register funsil pon vegnir inoltradas en ina lingua uffiziala dal circul da register funsil.

2 Sche certificats da titels giuridics u agiuntas vegnan inoltrads en in'autra lingua, po l'uffizi dal register funsil pretender ina translaziun a quint da la partida ch'inoltrescha l'annunzia.

Titels da pegn annullads

Art.  8 1 Sche la persuna autorisada na pretenda betg ch'il titel da pegn vegnia consegnà suenter l'annullaziun, vegn quel tegnì en salv tar il mussament da l'extincziun dal dretg da pegn.

2 Suenter ina scadenza da 10 onns dapi l'annullaziun pon vegnir destruids ils titels da pegn annullads.

Restricziuns da la proprietad da dretg public

Art.  9 1 Il post spezialisà fa ina glista da las categorias da menziuns dal dretg chantunal e communal tenor l'artitgel 962 dal cudesch civil svizzer (CCS)3)  e communitgescha questa glista a la confederaziun.

3) CS 210

2

217.100

Assicuranza

Art.  10 1 Il chantun assicurescha sasez sco er las emploiadas ed ils emploiads dals circuls da register   funsil   cunter   pretensiuns   d'indemnisaziun   che   resultan   d'ina   gestiun manglusa   dal   register   funsil.   Ils   custs   d'assicuranza   vegnan   adossads proporziunalmain als circuls da register funsil.

3. Register funsil informatisà

Access public electronic

Art.  10a * 1 L'access   public   electronic   a   las   datas   dal   register   principal   che   pon   vegnir consultadas senza stuair cumprovar in interess è pussaivel mo sur il center chantunal da geodatas.

2 La protecziun cunter consultaziuns da seria vegn garantida en general cun agid d'ina dumonda da segirezza sco er cun limitar il dumber da consultaziuns che sa refereschan a bains immobigliars a diesch per di.

3 Sche   las   datas   vegnan   consultadas   suenter   in'autentificaziun,   è   il   dumber   da consultaziuns che sa refereschan a bains immobigliars limità a 50 per di.

Correspundenza electronica

Art.  11 1 Il   post   spezialisà   coordinescha   l'introducziun   da   la   correspundenza   electronica resguardond ils interess dals circuls da register funsil.

2 En   cas   d'inoltraziuns   electronicas   ston   tut   ils   mussaments   ch'èn   necessaris   per exequir la fatschenta vegnir transmess per mauns da l'uffizi dal register funsil sin via electronica, cun excepziun da las brevs ipotecaras sin palpiri.

4. Introducziun dal register funsil federal

Appel

Art.  12 1 L'uffizi dal register funsil fa duas giadas ina suenter l'autra in appel public en l'organ da publicaziun da la vischnanca e dal chantun.

2 En la publicaziun ston tut las persunas che a)

fan valair dretgs che n'èn betg anc inscrits en las instituziuns chantunalas dal register funsil u pretendan da midar u d'extinguer inscripziuns ch'èn incorrectas u che han pers lur impurtanza

b)

vegnir supplitgadas d'annunziar quai en scrit a l'uffizi dal register funsil.

3 Il termin d'annunzia importa almain 2 mais dapi l'emprima publicaziun.

3

217.100

Annunzias

Art.  13 1 L'uffizi dal register funsil sto munir las annunzias cun ina remartga d'entrada e rimnar quellas en successiun cronologica.

Art.  14

Rectificaziun 1. procedura

1 Ensemen cun las persunas ch'èn participadas a la relaziun giuridica liquidescha l'uffizi dal register funsil las annunzias entradas.

2 Sche   inscripziuns   existentas   ston   vegnir   renovadas,   midadas   u   cumplettadas, supplitgescha l'uffizi dal register funsil las persunas ch'èn participadas a la relaziun giuridica da rectifitgar quellas.

2. transferiment

Art.  15 1 Relaziuns   giuridicas   inscrittas   che   na   ston   betg   vegnir   midadas,   ston   vegnir transferidas cun la data da registraziun oriunda.

2 Registraziuns existentas che na pon betg vegnir rectifitgadas tras ina cunvegna ston vegnir laschadas sco ch'ellas èn e vegnir transferidas en il register funsil federal, sch'il cuntegn giuridic, il bain immobigliar engrevgià e la persuna autorisada u il bain immobigliar autorisà èn clers sin basa dal certificat dal titel giuridic.

3. cas dispitaivels

Art.  16 1 Sch'i na dat betg ina cunvegna tranter las persunas ch'èn participadas a la relaziun giuridica, ordinescha l'uffizi dal register funsil la convocaziun da la cumissiun da reconciliaziun.

2 La cumissiun da reconciliaziun consista da trais commembras e commembers e da duas   substituziuns.   L'administratura   u   l'administratur   dal   register   funsil   fa   part d'uffizi da la cumissiun. Las ulteriuras commembras ed ils ulteriurs commembers vegnan elegids da la vischnanca.

3 La cumissiun da reconciliaziun sto prender tut las mesiras e far tut ils scleriments ch'èn necessaris e cunvegnents per constatar las relaziuns effectivas e giuridicas.

4 Ella po citar las persunas participadas e protocollescha las interrogaziuns e las tractativas.

5 La salarisaziun da la cumissiun da reconciliaziun è chaussa da la vischnanca.

4. attribuziun da la rolla d'accusadra u d'accusader

Art.  17 1 Il post da surveglianza attribuescha la rolla d'accusadra u d'accusader sin basa d'ina examinaziun summarica.

2 Per regla vegn la rolla d'accusadra u d'accusader attribuida:

a)

a la persuna appellanta che fa valair in dretg betg exequì en il register funsil u che propona da midar ina inscripziun;

4

217.100

b)

quella persuna che contesta cumplainamain u parzialmain in dretg ch'è inscrit en il register funsil.

3 Cun   l'attribuziun   da   la   rolla   d'accusadra   u   d'accusader   fixescha   il   post   da surveglianza   in   termin   adequat   per   render   pendenta   la   chaussa   tar   la   dretgira cumpetenta.

4 Sch'il termin scada senza che la chaussa saja vegnida rendida pendenta, vegn il cas tractà confurm a l'attribuziun da la rolla d'accusadra u d'accusader.

5 Cun fixar il termin stoi vegnir rendì attent a la pussaivladad da garanzia tras ina registraziun provisorica tenor l'artitgel 961 CCS4), per il cas ch'i vegn purtà plant.

Publicaziun da la terminaziun

Art.  18 1 L'uffizi dal register funsil publitgescha duas giadas ina suenter l'autra en il fegl uffizial dal chantun Grischun che l'indriz dal register funsil saja terminà.

2 En la publicaziun stoi vegnir fatg attent:

a)

b)

ch'il register funsil rectifitgà saja exponì publicamain durant 2 mais; e ch'i po vegnir fatg protesta tar l'uffizi dal register funsil entaifer il  termin d'exposiziun.

3 La  publicaziun  po  vegnir  fatga  er,  sche  singuls  cas  ston  anc  vegnir  giuditgads davant dretgira.

Protesta

Art.  19 1 Per protestas vala la procedura dals artitgels 14 fin 17 confurm al senn.

2 L'uffizi   dal   register   funsil   refusa   d'entrar   en   pretensiuns   ch'èn   gia   vegnidas tractadas en la procedura da rectificaziun e relascha ina disposiziun contestabla.

5. Registers da dretgs parzials

Indriz e gestiun

Art.  20 1 Davart ils dretgs parzials da las commembras e dals commembers d'associaziuns dal dretg chantunal cun proprietad funsila en il chantun ston vegnir endrizzads ed actualisads registers spezials da dretgs parzials.

2 Il register dals dretgs parzials consista dal fegl da l'associaziun e dals fegls dals dretgs parzials da las commembras e dals commembers.

3 Per   endrizzar   e   per   manar   ils   registers   da   dretgs   parzials   èn   applitgablas analogamain las prescripziuns davart l'indriz e la gestiun dal register funsil federal.

4) CS 210

5

217.100

6. Attest da qualificaziun

Examen

Art.  21 1 L'attest   da   qualificaziun   acquistan   las   administraturas   ed   ils   administraturs   dal register funsil sco er lur substituziuns cun far e cun reussir en in examen.

2 L'examen   duai   cumprovar   che   la   candidata   u   il   candidat   possedia   las enconuschientschas   e   las   abilitads   ch'èn   necessarias   per   pratitgar   la   professiun d'administratura u d'administratur dal register funsil.

3 L'organisaziun da l'examen vegn surdada ad ina cumissiun d'examen.

Cumissiun d'examen

Art.  22 1 Il post da surveglianza elegia la presidenta u il president, duas commembras e commembers e trais persunas sco substituziuns.

2 Supplementarmain po il post da surveglianza eleger ina secretaria u in secretari per la cumissiun d'examen.

3 Las   commembras   ed   ils   commembers   da   la   cumissiun   d'examen   vegnan indemnisads tenor il temp impundì sin basa da l'ordinaziun davart las taxas dals uffizis dal register funsil5).

Premissas d'admissiun

Art.  23 1 Admessas a l'examen vegnan mo persunas ch'èn ablas d'agir, che han ina buna reputaziun e che han terminà in emprendissadi tar il register funsil ed han lavurà là almain 3 onns u che han lavurà almain 5 onns sco referendaria u referendari tar il register funsil.

2 La cumissiun d'examen decida davart l'admissiun.

Curs preparatoric

Art.  24 1 Il post spezialisà organisescha in curs preparatoric, sche almain trais candidatas u candidats s'annunzian per tal.

2 Per il curs preparatoric incassescha il post spezialisà ina contribuziun als custs da maximalmain 3000 francs per candidata u candidat.

Realisaziun ed annunzia

Art.  25 1 L'examen ha per regla lieu mintga 3 onns. Davart excepziuns decida la cumissiun d'examen.

2 L'annunzia   a   l'examen   sto   vegnir   inoltrada   cun   ils   attests   necessaris   tenor l'artitgel 23 a la presidenta u al president da la cumissiun d'examen.

5) DG 217.200

6

217.100

3 La   taxa   d'examen   importa   500   francs.   Sche   la   candidata   u   il   candidat   retira l'annunzia avant l'examen a bucca u sch'ella u el na vegn betg admess a l'examen a bucca, vegn restituida la mesadad da la taxa.

Materia d'examen

Art.  26 1 L'examen cumpiglia ils suandants secturs:

noziuns giuridicas generalas;

a)

dretg da persunas, da famiglia e d'ierta sco er dretgs reals inclusiv dretg dal b)

register funsil e dretg da notariat;

disposiziuns   generalas   dal   dretg   d'obligaziuns6),   singulas   relaziuns contractualas, dretg da societads, dretg dal register da commerzi, dretg fiscal e dretg   da   scussiun   e   da   concurs,   uschenavant   che   quai   è   impurtant   per   la gestiun e per il notariat dal register funsil;

relaschs federals, chantunals e communals concernent la gestiun ed il notariat dal register funsil.

d)

c)

Andament dals examens

Art.  27 1 L'examen en scrit dura tut en tut almain 8 uras e cumpiglia l'elavuraziun da plirs cas pratics.

2 La   cumissiun   d'examen   regla   l'andament   e   designescha   ils   meds   auxiliars admissibels.

3 Meds auxiliars electronics vegnan mess a disposiziun. Tgi che dovra tals en moda abusiva, vegn exclus immediatamain da l'examen.

4 L'examen a bucca dura maximalmain 2 uras. Las commembras ed ils commembers da   la   cumissiun   d'examen   prendan   giu   l'examen   tenor   ina   repartiziun   dals   roms ch'ellas ed els fixeschan sezs.

Valitaziun

Art.  28 1 L'examen  en  scrit  ed  a  bucca  vegn  valità  da  la  cumissiun  d'examen  cun  notas tranter 1 e 6, che vegnan precisadas cun ina posiziun decimala suenter la comma.

2 Reussir l'examen reussescha, tgi che cuntanscha mintgamai almain la nota 3,5 en l'examen en scrit ed a bucca sco er ina nota totala d'almain 4,0 en la media da las duas notas.

3 La nota totala determinescha ils suandants predicats:

a)

b)

c)

d)

e)

5,5 fin 6: reussì cun fitg bun success;

5,0 fin sut 5,5: reussì cun bun success;

4,5 fin sut 5,0: reussì cun success;

4,0 fin sut 4,5: reussì;

sut 4,0: betg reussì.

6) CS 220

7

217.100

4 La   cumissiun   d'examen   communitgescha   ils   resultats   da   l'examen   al   post spezialisà. Quel propona ils attests da qualificaziun.

5 Sch'ina candidata u in candidat na reussescha trais giadas betg l'examen, na vegn ella u el betg pli admess ad in ulteriur examen.

Giurisdicziun

Art.  29 1 Cunter decisiuns da la cumissiun d'examen poi vegnir fatg recurs tar la Dretgira superiura entaifer 30 dis. *

7. Disposiziuns finalas

Aboliziun dal dretg vertent

Art.  30 1 L'ordinaziun   davart   l'attest   da   qualificaziun   da   las   administraturas   e   dals administraturs dal register funsil dals 3 da settember 19907) vegn abolida.

2 L'ordinaziun   per   endrizzar   e   per   manar   registers   davart   ils   dretgs   parzials   da corporaziuns dals 20 da matg 19978) vegn abolida.

Art.  31 1 Questa ordinaziun entra en vigur il 1. da schaner 2015.

Entrada en vigur

7) CUL 1990, 2367 8) CUL 1997, 3876

8

217.100

Tabella da las modificaziuns - tenor conclus

Conclus 20-10-2014 30-11-2021 04-04-2023

Entrada en vigur 01-01-2015 01-01-2022 01-01-2025

Element relasch Art. 10a Art. 29 al. 1

Modificaziun emprima versiun integraziun midada

Publicaziun en la CUL - 2021-043 2023-009

9

217.100

Tabella da las modificaziuns - tenor element

Element relasch Art. 10a Art. 29 al. 1

Conclus 20-10-2014 30-11-2021 04-04-2023

Entrada en vigur 01-01-2015 01-01-2022 01-01-2025

Modificaziun emprima versiun integraziun midada

Publicaziun en la CUL - 2021-043 2023-009

10